V. Veteška, podpredseda NR SR: (2005-05-24):
Budeme pokračovať. Pán poslanec Murgaš má predložiť správu výboru. Už je prítomný, nech sa páči. M. Murgaš, poslanec: Vážený pán predsedajúci, dámy a páni, Výbor Národnej rady Slovenskej republiky pre financie, rozpočet a menu ako gestorský výbor podáva Národnej rade Slovenskej republiky túto informáciu. Po prvé. Národná rada Slovenskej republiky svojím uznesením č. 1065 z 23. februára 2005 pridelila návrh poslanca Národnej rady Igora Šulaja na vydanie zákona, ktorým sa mení a dopĺňa zákon č. 595/2003 Z. z. o dani z príjmov v znení neskorších predpisov, máme ho ako tlač 1054, týmto výborom Národnej rady: Výboru Národnej rady pre financie, rozpočet a menu, ústavnoprávnemu výboru, výboru pre hospodárstvo, privatizáciu a podnikanie. Tieto výbory prerokovali predmetný návrh zákona v stanovenom termíne. Gestorský výbor nedostal do začatia rokovania o návrhu poslanca Igora Šulaja na vydanie zákona stanoviská poslancov Národnej rady Slovenskej republiky. Po tretie. K predmetnému návrhu zákona zaujali výbory Národnej rady tieto stanoviská: Po prvé. Odporúčanie pre Národnú radu Slovenskej republiky návrh schváliť s pozmeňujúcimi a doplňujúcimi návrhmi Výbor Národnej rady Slovenskej republiky pre financie, rozpočet a menu, t. j. uznesenie č. 581 zo dňa 19. apríla 2005. Výbor Národnej rady Slovenskej republiky pre hospodárstvo, privatizáciu a podnikanie uznesením č. 543 dňa 27. apríla 2005. Po druhé. Ústavnoprávny výbor Národnej rady neprijal platné uznesenie, nakoľko návrh uznesenia nezískal podporu potrebnej nadpolovičnej väčšiny prítomných poslancov. Po štvrté. Z uznesení výborov Národnej rady Slovenskej republiky uvedených pod bodom III tejto správy vyplynuli tieto pozmeňujúce a doplňujúce návrhy: Po prvé. K názvu zákona. Názov zákona znie. Zákon, ktorým sa mení zákon č. 595/2003 Z. z. o dani z príjmov v znení neskorších predpisov. Je to legislatívnotechnická pripomienka Výboru Národnej rady pre financie, rozpočet a menu a Výboru Národnej rady pre hospodárstvo, privatizáciu a podnikanie. Po druhé. K čl. I. Čl. I znie: Zákon č. 595/2003 Z. z. o dani z príjmov v znení zákona č. 43/2004 Z. z., zákona č. 177/2004 Z. z., zákona č. 191/2004 Z. z., zákona č. 391/2004 Z. z., zákona č. 538/2004, zákona č. 539/2004 Z. z., zákona č. 659/2004 Z. z. a zákona č. 68/2005 Z. z. sa mení takto: V § 26 ods. 8 sa slovo „istiny“ nahrádza slovami „obstarávacej ceny“. Podmienka má za cieľ znenie čl. I zosúladiť s viacerými ustanoveniami legislatívnych pravidiel tvorby zákonov Výbor Národnej rady pre financie, rozpočet a menu, Výbor Národnej rady pre hospodárstvo, privatizáciu a podnikanie. Po tretie. V čl. II. Čl. II znie: Tento zákon nadobúda účinnosť dňom vyhlásenia. Ide o legislatívnotechnickú pripomienku výboru pre financie, rozpočet a menu a výboru pre hospodárstvo, privatizáciu a podnikanie. Piata časť. Gestorský výbor k návrhu poslanca Národnej rady Slovenskej republiky Igora Šulaja na vydanie zákona, ktorým sa mení a dopĺňa zákon č. 595/2003 Z. z. o dani z príjmov v znení neskorších predpisov, ktorý máme ako tlač 1054, neschválil uznesením spoločnú správu. Výbor hlasoval o návrhu uznesenia. Z celkového počtu 13 poslancov Výboru Národnej rady Slovenskej republiky pre financie, rozpočet a menu bolo prítomných 9, za návrh predneseného uznesenia hlasoval 1poslanec, 0 poslancov hlasovalo proti návrhu a 8 sa zdržalo hlasovania. Výbor Národnej rady Slovenskej republiky pre financie, rozpočet  a  menu  neschválil  predložený návrh uznesenia  v súlade s § 52 ods. 4 zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov, nakoľko za predložený návrh nehlasovala nadpolovičná väčšina prítomných poslancov. Predseda výboru ma určil, aby som podľa § 80 ods. 1 zákona Národnej rady Slovenskej republiky č. 350/1996 Z. z. o rokovacom poriadku v znení neskorších predpisov podal na schôdzi Národnej rady Slovenskej republiky informáciu o výsledkoch rokovania výborov k predmetnému návrhu zákona a podľa § 80 ods. 2 predložil návrh na ďalší postup. Skončil som, pán predsedajúci.